Raaisel oor Texas-tier opgelos | Maroela Media
Raaisel oor Texas-tier opgelos
Polisiebeamptes in Conroe in die Amerikaanse deelstaat Texas het Donderdag ŉ vreemde versoek ontvang toe verskeie inwoners aangemeld het dat ŉ tier los in die strate rondloop.
Die beamptes het dierehanteerders ontbied wat gehelp het om die tierwyfie te vang. Die tier het ŉ halsband en leiband aangehad wat die vermoede geskep het dat sy iemand se troeteldier is. Die Conroe-polisie het foto’s van die tier op sosiale media gedeel en die eienaars versoek om hulle te kontak.
Volgens CNN is die raaisel binne ŉ dag opgelos. ŉ Polisiewoordvoerder het aan die nuusagentskap gesê dat die tier een van die diere is wat uit ŉ nabygeleë reddingsplaas ontruim moes word weens erge vloede in die gebied. Die tier se hanteerder het glo die dier aan ŉ inwoner in Conroe toevertrou, wat nie geweet het hoe om na die tier om te sien nie en die tier het ontsnap.
Die tier is intussen na ŉ plaaslike diereskuiling geneem. CNN berig die betrokkenes in die saak kan moontlik beboet word omdat hulle die tier sonder die nodige permitte aangehou het.
[Foto’s] Amerikaanse veghond het uiteindelik sy eie kat
Die tier was die inwoner in Conroe se tier. (Spreekwoordelik en nie as eienaar).